Թործում

Թործում, տեխնիկայում, կտրման միջոցով մետաղների և փայտանյութերի մշակման եղանակ։ Կատարվում է թործիչ հաստոցի վրա ամրացված ատամնահատ գործիքով՝ թործանով։ Թործանները լինում են սկավառակաձև՝ ուղղատամ և շեղատամ ատամնանիվների մշակման, բաժակաձև ուղղատամ ատամնանիվների դիմահար մշակման, պոչավոր ներքին կառչման ատամնանիվների մշակման, վռանային փոքր ատամնանիվների մշակման համար և պատրաստվում են արագահատ պողպատներից։ Թործման ժամանակ կտրման գլխավոր շարժումը կտրող գործիքի ուղղաձիգ հետադարձ համընթաց շարժումն է, իսկ մատուցման շարժումը մշակվող նախապատրաստուկի երկայնական կամ լայնական ուղղություններով պարբերական ուղղաձիգ կամ պտտական շարժումը։